זיכרונות מר רחמים כהן שחאדה  כפי שסיפר ביום 16.2.16 בביתו, רחוב ברדיצ'בסקי 47. קרית ים.
מראיינים: 

מיכאל מהלר, אפרים לוי- ארכיון העיר ירושלים, ועד העדה הספרדית

אורה פיקל-צברי- מוזיאון חצר הישוב הישן

רחמים כהן שחאדה, יליד 1927 בעיר העתיקה בירושלים.

בן לאברהם בן דוד כהן (מקורם בסלוניקי) ושרה בת דוד (לבית עזוז , מקורם באנדרינופול).
המשפחה גרה ברחוב חב"ד  והתפרנסה מחנות קטנה למטאטאים ומברשות בבעלות האב על יד בית הכנסת החורבה. המצב הכלכלי היה סביר יחסית למשפחות אחרות ברובע. היו עניים שישבו על המדרגות המובילות לכותל וחיכו למתת ידם של התיירים.

זכור לו מעשה שהיה לפני פסח. אחד מעניי הרובע, שמואל גוזז , הגיע לחנותו של האב ובקש הלוואה לצרכי החג. אביו של רחמים, הוציא את הסכום מארנקו והלווה לו.

לאחר הפסח- הגיעה אשתו של הלווה, בוכיה , וספרה שבעלה נפטר. היא רצתה להשיב את ההלוואה, אך האב לא הסכים לקבל את הכסף חזרה.

רחמים למד בתלמוד תורה הספרדי בחקורה. זוכר את המורה הפולני פרודובסקי שלימד אנגלית, המורה פרח העירקי  שלימד גאוגרפיה. המורה מזרחי והמנהל חנינא מזרחי שלימד תנ"ך ומשניות.

לכל מורה היתה שיטה משלו להכות תלמידים סוררים. המורה פרח- סטר. מורה אחר- משך באוזן, היה מורה שהיכה על האצבעות עם סרגל.חנינא מזרחי חבט תוך כדי אמירת הפסוק "והוא רחום, יכפר עוון ולא ישחית".

למד 8 כיתות ואחר כך הלך לסייע לאביו בעבודתו בחנות.

משחקי ילדות: אלמבוליק, גולות, באלורות, עג'ואים.
משחק חברה: השלכת כובע במרכז. הילדים צריכים להשליך כובע בלי לפגוע בכובע במרכז.

מאכלים שבישלה האם: מרק שעועית, עדשים, אורז, פול

בית הכנסת משאלי:

כל יום הלך לבית הכנסת משאלי. אחרי התפילה למדו "חוק לישראל" ואמרו פרקי תהילים. משאלי הביא לילדים המתמידים הפתעות /פרסים: סוכריות, פנס. בשבת היה לוקח את הילדים לומר תהילים בבית הנפטר.
סליחות:
גם בתקופת העוצר קמו לסליחות (בשעה 3 בבוקר). ליל ירח מלא אחד התעורר רחמים בחצות וחשב שכבר בוקר והגבאי התרשל בתפקידו. הלך להעיר את הגבאי שהעמיד אותו על טעותו. למחרת- הגבאי הגיע והזהיר את אמו שלא תתן לבנה לקום מוקדם לסליחות בימות העוצר. האם נעלה את הבית בלילה והטמינה את המפתח מתחת לכרית כדי שלא יוכל לצאת לסליחות.

נישואי הוריו:
אמו היפה לא רצתה להשתדך לאף בחור. בכל בחור שהציעו  לה מצאה פגם. אביו שם עליה עין. כאשר מאנה להצעת השידוכין- חטף אותה עם חברו. הבטיחו להוריה להחזירה רק אם תסכים להתחתן עימו. כך התחתנו.

נולדו  7ילדים: 4 בנים ו-3 בנות.

האב נפטר בשנת 1946 מאסטמה.

מלחמת העצמאות:

בתקופת המנדט היה ב"הגנה". שמר על הסליק.

לחם בעמדת המורים ובעמדת תורג'מן. כאשר הרובע נפל בידי הירדנים הלך עם שני אחיו לשבי הירדני.

בשבי הירדני:

לפני צאתו לשבי נתן לאמו 100 ליש"ט . כאשר חזר מהשבי "עבדה עליו" שירדני מצא את הכסף ולקח. אח"כ השיבה לו את הכסף במלואו.

בשבי- באום אל ג'מאל היה עם שני אחיו. היה קר מאד בחורף. לכל אחד היו רק 3 שמיכות. אחיו שמעון הציע שיניחו על הרצפה 3 שמיכות ויתכסו ב-3 שמיכות וכך יתמודדו עם הקור העז.

האוכל בשבי היה בעייתי. קיבלו ביסקוויטים מעופשים. מאוחר יותר באמצעות הצלב האדום העבירו כסף לרכישת מזון נוסף. היה מזון כשר ולא כשר. בשבתות התפללו באהלים.
מגורים בקטמון:

אחרי נפילת הרובע- הופנתה המשפחה לקטמון – רחוב החי"ש. גרו בחדר קטן.

חתונה עם יהודית לבית עטיה 

יהודית לבית עטיה, בת מזל ועזרא "שמה עליו עין" עוד כנערה צעירה בעיר העתיקה. גרה ב"פורת יוסף". אביה היה מלמד ב"פורת יוסף". הייתה עוברת דרך חנות המטאטאים בדרך למכולת לקנות חלבה. דיברו והתיידדו.
